Mótmælendur stöðva umferð til og frá Grundartanga Frá mótmælum Saving Iceland á síðasta ári . Nú á þriðja tímanum í dag lokuðu 20 mótmælendur frá samtökunum Saving Iceland veginum niður á Grundartanga og hafa með því stöðvað umferð til og frá álverinu og Járnblendiverksmiðjunni . Fólkið hefur hlekkjað sig saman og myndað vegartálma . Lögreglan á Akranesi er mætt á staðinn til að ræða við fólkið og fá það til að hætta aðgerðum sínum . Saving Iceland hefur frá því aðgerðir byrjuðu fyrir rúmri viku beitt kröftum sínum gegn Hellisheiðarvirkjun og byggingarframkvæmdum Norðuráls á lóð væntanlegs álvers í Helguvík . Nú beinast aðgerðirnar gegn Norðuráli og stóriðjustarfseminni á Grundartanga . Þess má geta að sami hópur mótmælti við Grundartanga í júlímánuði fyrir ári síðan .